ประธานาธิบดีสหรัฐฯ แก่เร็วกว่าคนธรรมดาจริงหรือไม่
ความเห็นของผู้เชี่ยวชาญเรื่องนี้ยังแบ่งเป็นสองฝ่าย
มักมีผู้ตั้งข้อสังเกตว่าประธานาธิบดีสหรัฐฯ แก่เร็วกว่าปกติในขณะที่อยู่ในตำแหน่ง จากเส้นผมที่เปลี่ยนสีและรอยเหี่ยวย่นต่างๆ ซึ่งปรากฏบนใบหน้า และหนึ่งในผู้ที่เห็นด้วยกับแนวคิดนี้คือนพ. Michael Roizen ประธานสถาบันสุขภาพความเป็นอยู่ที่ดีของ Cleveland Clinic และผู้ร่วมก่อตั้งบริษัท RealAge, Inc. ซึ่งชี้ว่า real age หรืออายุที่แท้จริงของคนเรานั้นส่วนหนึ่งขึ้นอยู่กับ lifestyle หรือลักษณะการใช้ชีวิต รวมทั้งอาหารการกินและความเครียด ซึ่งมีผลให้คนเราหนุ่ม หรือแก่กว่าอายุตามจำนวนปีเกิดจริง และทฤษฎีความเชื่อของนพ. Michael Roizen ก็คือ ประธานาธิบดีสหรัฐฯ แก่เร็วกว่าคนทั่วไปถึงสองเท่าขณะที่ดำรงตำแหน่งอยู่ จากความเครียดและปัญหาต่างๆ ที่รุมเร้าเข้ามา แต่ผู้ที่มีความเห็นในทางตรงข้าม เช่นนาย S. Jay Olshansky นักวิจัยเรื่องความชราของมหาวิทยาลัยแห่งรัฐอิลลินอยส์ที่นครชิคาโก บอกว่าผมสีขาวกับรอยเหี่ยวย่นที่มักเห็นอยู่เสมอจากประธานาธิบดีอเมริกันนั้นเป็นกระบวนการตามปกติของความชรา และไม่ได้แสดงว่าประธานาธิบดีสหรัฐฯ แก่เร็ว หรือจะเสียชีวิตเร็วกว่าคนทั่วไป แม้ว่าความเครียดจะทำให้ผมเปลี่ยนสีหรือมีรอยเหี่ยวย่นเร็วขึ้นก็ตาม คุณ Olshansky ยกตัวอย่างว่าประธานาธิบดีสหรัฐฯ 23 จาก 34 คนที่เสียชีวิตด้วยสาเหตุตามธรรมชาติ มีอายุยืนกว่าคนทั่วไปหลายปี และอดีตประธานาธิบดีโรนัลด์ เรแกน กับอดีตประธานาธิบดีเจอรัล ฟอร์ดเองก็เสียชีวิตขณะที่มีอายุ 93 ปี รวมทั้งอดีตประธานาธิบดีสหรัฐฯ สองในสี่คนซึ่งยังมีชีวิตอยู่ในขณะนี้ คืออดีตประธานาธิบดีจิมมี่ คาร์เตอร์ และอดีตประธานาธิบดีจอร์จ เฮช ดับเบิ้ลยู บุช ก็มีอายุถึง 87 ปีแล้วด้วย คุณ Olshansky พยากรณ์ว่าประธานาธิบดีบารัค โอบาม่า ซึ่งขณะนี้มีอายุ 50 ปีจะมีช่วงอายุยืนยาวราว 79 ปี และอาจจะอายุยืนได้อย่างน้อยถึง 82 ปี จากพื้นฐานการศึกษาและฐานะทางเศรษฐกิจที่ดี รวมทั้งโอกาสเข้าถึงบริการทางการแพทย์ชั้นเยี่ยมด้วย